ב"ה

האם הכהן הגדול נכנס לקודש הקדשים עם שלשלת ברגליו?

בזהר הקדוש (ויקרא דף קב.) נאמר שהיו קושרים את רגלי הכהן בשלשלת, כדי שאם ימות שם, יוכלו להוציאו: "א"ר יצחק **קפטרא** חדא קשירא ברגלוי דכהנא בשעתא דהוה עאל דאי ימות התם יפקוהו מלבר. ובמה ידעי? בההוא זהוריתא אתידע ואשתמודע, כד לא יהפך גווני, בההוא שעתא אשתמודע דכהנא אשתכח לגו בחטאה, ואי יפוק בשלם, בזהוריתא אתידע ואשתמודע דיהפך גווני לחוור, כדין חדוותא היא בעלאי ותתאי, ואי לאו כלהו אשתכחו בצערא והיו ידעי כלא דלא אתקבלו צלותהון. א"ר יהודה כיון דהוה עאל וטמטם עינוי דלא לאסתכלא במה דלא אצטריך".

ובמקום אחר (ויקרא דף סז.): "ולבתר אסחי גופיה וקדש ידוי לאעלא בפולחנא אחרא קדישא, עד דיתכוון למיעל לאתר אחרא עלאה קדישא מכלא, **ג' שורין סחרין ליה כהני אחוי, וליואי ומכל שאר עמא כלהו** (ברכאן קמיה) **וזקפין ידין עליה בצלותא**, ו**קטרא דדהבא זקפא ברגליה**, נטיל ג' פסיען וכלהו קיימין בקיומייהו ולא נטלין בתריה...".

בכמה אחרונים דנו בעניין דברי הזהר הללו, (עיין במחזור המקדש בפ"ה ובמאמרו של הרב צבי שלווה בקובץ מעלין בקודש י"ד, ובמאמר התגובה של הרב בנימין לנדאו בקובץ ט"ו).

על דברי הזהר הללו יש להקשות מספר קושיות (חלקן מופיעות במאמרים הנ"ל):

**א.** מדוע עניין זה לא הוזכר בגמרא ובראשונים? **ב.** האם אין בשלשלת משום יתור בגדים לכהן הגדול? **ג.** האם אין בדבר חציצה בין בגדי הכהן הגדול שאמורים להיות כמידתו של הכהן ולהגיע עד סמוך לקרקע, לבין גופו? **ד.** מציאות השלשלת עלולה להפחיד ולהחליש את דעתו של הכהן הגדול (דבר שאנו נמנעים ממנו, כמבואר בגמרא יומא יח. שלפי המשנה, לא מעבירים לפניו את השעירים הבאים על החטא כדי שלא תחלש דעתו). **ה.** בגמרא (יומא נג:) מסופר שהכהנים נכנסו אחר הכהן הגדול כאשר חשדו שמת: "תנו רבנן: מעשה בכהן גדול אחד שהאריך בתפלתו, ונמנו אחיו הכהנים ליכנס אחריו. התחילו הם נכנסין והוא יוצא. אמרו לו: מפני מה הארכת בתפלתך? אמר להם: קשה בעיניכם שהתפללתי עליכם, ועל בית המקדש שלא יחרב. אמרו לו: אל תהי רגיל לעשות כן, שהרי שנינו: לא היה מאריך בתפלתו, כדי שלא להבעית את ישראל". ואם הייתה לו שלשלת, מדוע לא הסתפקו במשיכה בה? **ו.** אם הלבנת הלשון היא סימן שהכהן חי, מדוע צריך הכהן לקצר בתפילתו, והרי הם יודעים שהוא חי? **ז.** מהי אותה לשון שמלבינה, והרי מצינו שהלשון הלבינה בדחיפת השעיר לעזאזל ולא כשיצא בשלום מקה"ק?

אולי ניתן לומר ששלשלת זו אינה **מעיקר הדין** אלא תוספת שניתן להוסיף, ולכן לא הוזכרה בגמרא ובראשונים, או ששימוש בשלשלת היה דווקא **בשנים מאוחרות יותר**, בסביבות השנים שבהן נכתב הזהר, שאז פעמים רבות הכהנים הגדולים לא היו מספיק צדיקים. אפשרות אחרת היא שבאמת ישנה **מחלוקת בין המשנה והגמרא לבין הזהר**, שאולי נוגעת לשאלה האם חובה עלינו לעשות השתדלות שתמנע מאיתנו צורך להכנס לקה"ק (כך כתב ב'עבודת ישראל', הובא ע"י הרב שלוה). בנוגע לשאלת **יתור הבגדים** ייתכן שהשלשלת לא נחשבת בגד, אלא היא כעין כלי שמיועד לשימוש של משיכה, והעובדה שהיא כרוכה על רגלו היא לצורך שימוש הכלי ואין בה עניין של לבישה, כמו שאין ייתור בגדים במחתה ובכף שנושא עימו. בעניין ה**חציצה**, אולי חיוב הלבישה אינו מגיע ממש עד לקרקע, שהרי פשוט הדבר שלא צריך ממש שהבגדים יגררו על הרצפה, ומכיוון שכך, בחלק התחתון הסמוך לקרקע אין קפידא. בעניין החלשת דעתו של הכהן הגדול, תירץ הרב לנדאו שהצורך במשיכת הכהן שמת גובר על החשש הזה. ואולי ניתן להוסיף, שיש לנו עניין בשלשלת זו שמשמשת אזהרה חיה לכהן לנהוג כשורה וזה גובר על החשש שתחלש דעתו. בעניין הכהן ש**האריך בתפילתו** ייתכן שמתוך ששקע בתפילה לא שם לב שהכהנים מושכים בחבל, או שכפי שכתבנו לעיל לא בכל התקופות היה שימוש בחבל, ובאותה תקופה לא נעשה בו שימוש. בעניין **הלבנת הלשון**, ניתן לומר שהיו שתי לשונות, אחת לכה"ג לזמן שנכנס לקה"ק ואחת לשעיר המשתלח ("אחת בשנה" בשם סדר יומא), וע"ע בעניין זה במאמרו של הרב שלוה בהע' 11. וע"ע במוסף תורני קולמוס מספר 116 שהאריכו לדון בעניין זה.